BIG วิ่งแรงเกือบ 6% วอลุ่มทะลุ 261 ลบ. โบรกฯเชียร์ซื้อ ลุ้นกำไรครึ่งปีหลังแข็งแกร่ง!
BIG วิ่งแรงเกือบ 6% วอลุ่มทะลุ 261 ลบ. โบรกฯเชียร์ซื้อ ลุ้นกำไรครึ่งปีหลังแข็งแกร่ง! ล่าสุด ณ เวลา 15.42 น. ราคาอยู่ที่ 3.52 บาท บวก 0.18 บาท หรือ 5.39% สูงสุดที่ 3.60 บาท ต่ำสุดที่ 3.32 บาท มูลค่าซื้อขายที่ 261.76 ล้านบาท
9 ต.ค. 2560

ผู้สื่อข่าวรายงานว่า ราคาหุ้นบริษัท บิ๊ก คาเมร่า คอร์ปอเรชั่น จำกัด (มหาชน) หรือ BIG ณ เวลา 15.42 น. ราคาอยู่ที่ 3.52 บาท บวก 0.18 บาท หรือ 5.39% สูงสุดที่ 3.60 บาท ต่ำสุดที่ 3.32 บาท มูลค่าซื้อขายที่ 261.76 ล้านบาท ขณะที่ดัชนีตลาดหุ้นไทยโดยรวมลบ 0.01%

ด้าน บล.ดีบีเอสฯ แนะนำ “ซื้อ” BIG ให้ราคาเป้าหมาย 5.20 บาท/หุ้น ถึงแม้ว่าผลการดำเนินงานครึ่งปีแรกของปี 60 ออกมาอยู่ในเกณฑ์อ่อนแอตามที่ได้เคยรายงานไป แต่คาดว่าผลการดำเนินงานครึ่งปีหลังจะพลิกกลับมาสดใส สอดคล้องกับที่ผู้บริหารคาดว่าอัตราการเติบโตรายได้ปีนี้เป็น 10-15%
ทั้งนี้ต้องยอมรับว่าฐานปีที่แล้วอยู่ในเกณฑ์ต่ำ เพราะเหตุแผ่นดินไหวญี่ปุ่นทำให้สินค้าใหม่ออกมาล่าช้าและมีเหตุการณ์ไว้อาลัยในหลวงรัชกาลที่ 9 แต่ปีนี้ในครึ่งปีหลังที่ภาวการณ์บริโภคมีแนวโน้มฟื้นตัวดีขึ้น
ขณะที่บริษัทมีส่วนครองตลาดกล้องสูงสุดที่ 55-60% จึงได้รับประโยชน์เต็มที่ และเจ้าของแบรนด์กล้องจะมีการโหมโปรโมชั่นเพื่อกระตุ้นกำลังซื้อที่อ่อนในครึ่งปีแรก ดังนั้นประโยชน์ย่อมตกมายังผู้จำหน่ายอย่าง BIG
กลยุทธ์ระยะยาวคือ กระจายประเภทธุรกิจ เพื่อลดความเสี่ยงการพึ่งพาเฉพาะธุรกิจการจำหน่ายกล้องถ่ายภาพ ธุรกิจอื่นๆของ BIG คือ ธุรกิจการพิมพ์ และการจำหน่ายโทรศัพท์เคลื่อนที่ จะเห็นได้ว่าบริษัทวางแผนเพิ่มจำนวนสาขาของ 2 ธุรกิจนี้อย่างต่อเนื่อง
ทั้งนี้ คาดว่าผลกระทบระยะสั้นจากการจำกัดการใช้บัตรเครดิตสำหรับผู้มีรายได้น้อยต่อธุรกิจจำหน่ายกล้องจะยังน้อยอยู่ นั่นคือจะมีการจำกัดวงเงินบัตรเครดิตและจำนวนบัตร แต่เราเห็นว่าจะจำกัดสำหรับผู้ที่จะเริ่มทำบัตรใหม่เท่านั้น ผู้ที่มีบัตรเดิมยังใช้ได้อย่างปกติ อีกทั้งในระยะยาวก็จะกระทบจำกัด เพราะกลุ่มเป้าหมายของผู้ซื้อกล้องจะเจาะตลาดระดับกลาง-สูง ถึง สูง ตามราคาจำหน่ายกล้องที่อยู่ในระดับที่มาก
โดยคงคำแนะนำ ซื้อ ประเมินราคาพื้นฐานไว้ที่ 5.20 บาท ซึ่งประเมินด้วย P/E ปี 61 ที่ 18 เท่า ราคาปิดมีส่วนเพิ่มได้อีก 44% โดยรวมคาดว่าอัตราการเติบโตกำไรหลักปีนี้และปีหน้าเทียบจากปีก่อนเป็น 10%/13% ตามลำดับ